
Hőszigetelésen keresztül rögzített nyílászárók tönkremenetele.

Hőszigetelésen keresztül rögzített nyílászárók tönkremenetele
A mai világban a technika fejlődésével az energetikai korszerűsítés fokozott figyelmet kap az
építés során. Az épületek térelhatároló szerkezetei megfelelő hőhídmentes, lég és párazáró
kialakítása fontossá vált, ezzel minimalizálva a szerkezetek hőveszteségét. Ennek egyik
sarkalatos pontjai azok a szerkezetek, ahol nemcsak különböző anyagok találkoznak különböző
geometriai kialakításban, de a beépített szerkezetek is eleve különböző anyagokból vannak
összeállítva. A nyílászárók ilyen szerkezetek, többszörös követelménykülönbség létezik a
beépítendő falnyílás és a beépített szerkezet között, ezért a csatlakozás vonalmenti hővesztesége
minden esetben jelentős lesz.
Manapság számos technológia létezik a beépítés módjára és a hőhidak csökkentésére, azonban
a legegyszerűbb beépítés nem biztos, hogy feltétlenül mindig a legjobb megoldás lesz. Ma egy
ilyen megoldás az, amikor a kávát körbehőszigetelik, jellemzően extrudált polisztirolhab
hőszigeteléssel, majd a nyílászárót ezen keresztül rögzítik a falazatba. Azon kívül, hogy a
köztudatban tévesen az XPS párazáró szerkezetként van számontartva, a beépítés nem
tekinthető feltétlenül annak a beépítési nehézségek és mechanikai tönkremenetelek miatt. A
nyílászárók dinamikus terheket vesznek fel, mint például a szél nyomó és szívó hatása, vagy a
sorozatos nyitás és csukás, huzat miatti becsapódás. A nyílászárók terheit a beépítési keret, azok
rögzítései veszik fel és adják át a falazatnak, kutatásunk ezt a témakört járja körbe.
A kísérlet során különböző hőszigetelések tönkremenetelét vizsgáljuk meg, miszerint melyik
hőszigetelés lehet alkalmazható a szakmában „kávás” hőszigetelésnek nevezett beépítéshez. A
hőszigetelések teljesítményjellemzői csak támpontot adnak a kiválasztásban, a beépítéshez
szükséges egyéb tulajdonságokat nem feltétlenül adják közre a gyártók. Célunk, hogy
kísérletünk eredményeivel támpontot adjunk a hőszigetelések megfelelő kiválasztásához,
valamint, hogy megvizsgáljuk, a beépítés tartós és gazdaságos megoldás lehet-e a tervezés
során.



